
Republika Slovenija, Ministrstvo za obrambo, Vojkova cesta 55, 1000 Ljubljana, skladno s 50. členom Zakona o stvarnem premoženju države in samoupravnih lokalnih skupnosti (Uradni list RS, št. 11/18, 79/18 in 78/23 - ZORR, v nadaljevanju ZSPDSLS-1) ter 13. členom Uredbe o stvarnem premoženju države in samoupravnih lokalnih skupnosti (Uradni list RS, št. 31/18) objavlja


 JAVNO DRAŽBO ZA PRODAJO VOZIL IN STROJA ZA MONTAŽO PNEVMATIK


1 Naziv in sedež organizatorja javne dražbe 

Republika Slovenija, Ministrstvo za obrambo, Vojkova cesta 55, 1000 Ljubljana.

Javno dražbo vodi pristojna imenovana komisija.


2 Predmet prodaje, izklicna vrednost, najnižji znesek višanja in višina varščine

Predmet prodaje so vozila in stroj za montažo pnevmatik, katerih seznam je naveden v prilogah. 

Predmeti prodaje so v skladiščnih prostorih Slovenske vojske Bežigrad pri Celju.

Tabele s predmeti prodaje, izklicno vrednostjo, zneski višanja, višino varščine in drugimi informacijami so v prilogi te objave.


3 Ogled predmetov prodaje

Ogled vozil bo mogoč v skladiščnih prostorih Slovenske vojske Bežigrad pri Celju (izvoz Celje vzhod) v torek 10. 11. 2026 od 9. do 14. ure po predhodnem dogovoru z osebo za stike, vsaj en dan vnaprej. 

Oseba za stike je g. Srečko Amon, tel. št. +386 (0)30 720 322. 

Fotografiranje na ogledih ni dovoljeno. 


4 Varščina

Prijavljeni na dražbo morajo plačati varščino v višini, kot je navedena pri posameznih predmetih prodaje v tabelah v prilogi – stolpec obarvan zeleno in priložiti potrdilo o vplačani varščini k prijavi na dražbo. Če se prijavijo za več predmetov prodaje, se plača seštevek zahtevanih varščin. 
Transakcijski račun Ministrstva za obrambo, na katerega se plača varščina, je št. SI56 01100-6370191114, SWIFT/BIC: BSLJSI2X, sklic: 00 201000-23112026, koda namena: GOVT in namen plačila: varščina za dražbeno št. … (navedite dražbeno/-ne št.). 

Z vplačilom varščine se prijavljeni na dražbo obveže, da bo pristopil k javni dražbi in sprejema razpisne pogoje javne dražbe.

Vplačana varščina se bo uspešnemu dražitelju štela v kupnino. Prijavljenim na dražbo, ki ne bodo uspeli, bo varščina brez obresti vrnjena v roku do 30 dni po opravljeni javni dražbi. 

Vplačana varščina se zadrži:
· če prijavljeni na dražbo, ki je vplačal varščino ne pristopi k javni dražbi;
· če se prijavljeni na dražbo, ki je vplačal varščino, iz neopravičenih razlogov ne udeleži dražbe;
· če uspešni dražitelj ne sklene pogodbe v danem roku;
· če uspešni dražitelj ne plača kupnine.


5 Rok sklenitve pogodbe

Pogodba se sklene z najugodnejšim dražiteljem v roku do 15 dni po končani javni dražbi. 


6 Način in rok plačila kupnine

Kupec plača kupnino na podlagi izstavljenega računa prodajalca najpozneje v roku do 15 dni po izstavitvi računa (lahko pa tudi plača že pred tem, na podlagi podpisane pogodbe).

Na podlagi pete točke petega člena Zakona o davku na dodano vrednost (Uradni list RS, št. 13/11 – uradno prečiščeno besedilo, 18/11, 78/11, 38/12, 83/12, 86/14, 90/15, 77/18, 59/19, 72/19, 196/21 - ZDOsk, 3/22, 29/22 - ZUOPDCE, 40/23 - ZDavPR-B, 122/23 in 104/24) DDV ni zaračunan in ga kupcu ni treba plačati.

Plačilo celotne kupnine v roku, ki je določen, je bistvena sestavina pravnega posla.	


7 Sodelovanje na javni dražbi in njeni pogoji (način, mesto in rok oddaje vseh zahtevanih dokumentov) 

Na dražbo lahko pristopijo le dražitelji oziroma tretje osebe, ki: 
· izpolnjujejo pogoje, določene v objavi javne dražbe, in so v celotnem znesku pravočasno vplačale varščino;
· ob pristopu na dražbo predložijo dokument, na podlagi katerega je mogoče identificirati  dražitelja oziroma tretjo osebo.

Na javni dražbi kot dražitelji ne morejo sodelovati cenilec in člani komisije ter z njimi povezane osebe.
 
Če se v imenu dražitelja dražbe udeleži in draži tretja oseba, ki ni njen zakoniti zastopnik, mora  komisiji za izvedbo javne dražbe predložiti pisno pooblastilo dražitelja, v imenu katerega se udeležuje dražbe (op.: notarska overitev ni potrebna). 


Prijava na javno dražbo mora vsebovati: 

· izpolnjene in podpisane podatke o prijavljenem na dražbo (obrazec: priloga 3 te objave),
· izpolnjeno in podpisano izjavo o nepovezanosti s člani komisije ali cenilcem (priloga 4 te objave),
· potrdilo o vplačani varščini, iz katerega je razvidna dražbena/-ne številka/-ke in datum ter ura vplačila varščine, 
· morebitno pooblastilo za sodelovanje na dražbi (upoštevaje prejšnji odstavek). 

Na javni dražbi lahko sodelujejo le ponudniki, ki se bodo na dražbo prijavili tako, da zahtevane dokumente (WORD, PDF, JPG) posredujejo po elektronski pošti na naslov Ministrstva za obrambo RS: glavna.pisarna@mors.si do ponedeljka 23. 11. 2026 do 14. ure. V sporočilo/zadevo vpišite številko zadeve: 478-201/2026 ter pripišite »Prijava na javno dražbo vozil, ter navedite priimek prijavljenega ali ime prijavljenega podjetja«. Prejeli boste avtomatsko elektronsko potrditev prispelega sporočila. 

Prijavljeni na dražbo, čigar prijave ne bodo pravočasne (ne bodo prispele do zgoraj navedenega datuma in ure), ne bodo mogli sodelovati na dražbi in jim bo vplačana varščina vrnjena. Dražitelji se morajo prijaviti na dražbo v slovenskem jeziku.

Če ne bodo izpolnjeni navedeni pogoji, ni mogoče pristopiti k draženju. 

Predmeti prodaje bodo prodani po načelu videno kupljeno, pri čemer se šteje, da dražitelj ob pristopu k javni dražbi pozna njihovo stanje. Morebitne reklamacije po sklenitvi prodajne pogodbe ne bodo upoštevane. Javna dražba se bo opravila ustno, v slovenskem jeziku.

Vse morebitne stroške, povezane s prenosom lastništva, in druge stroške, ki bi nastali pri prodaji, kot so stroški nalaganja na prevozno sredstvo, stroški prevoza itn., plača kupec. Kupec vozil ne sme uporabljati v barvni razporeditvi (barvi) ter oznakah Civilne zaščite in Slovenske vojske (kjer bo mogoče, bo oznake odstranil že prodajalec). Kupec mora predmete prodaje prevzeti in odstraniti z lokacije prodajalca po sklenitvi pogodbe in v roku do 20 dni od plačila celotne kupnine.

Skladno s tretjim do šestim odstavkom 32. člena Zakona o motornih vozilih (Uradni list RS, št. 75/17 in 92/20 – ZPrCP-E) morajo kupci/lastniki vozil v 15 dneh po nakupu/prevzemu vozil registracijski organizaciji sporočiti spremembo lastništva. Ravnanje v nasprotju s tem se kaznuje z globo.

Vozila imajo status v bazi MRVL deaktivirana; za aktivacijo vozil pred registracijo je predhodno potrebno kontaktirati MO RS, Služba za splošne zadeve, Oddelek za prometne zadeve (01 471 23 27) in jim predložiti potrebne dokumente (ter morebitna ostala dokazila, ki bi jih zahtevali)  za reaktivacijo vozil.


8 Izbira najugodnejšega dražitelja

Izbor najugodnejšega dražitelja se opravi na javni dražbi. 
· Če je dražitelj samo eden, je predmet prodaje prodan za izklicno vrednost.
· Izklicna vrednost in vsaka nadaljnja cena se višata najmanj po zneskih, objavljenih v objavi razpisa o javni dražbi.
· Če nihče od udeležencev javne dražbe ne zviša najvišje dosežene cene pred tretjim izklicem, se šteje, da je sprejeta tista cena, ki je bila izklicana trikrat. 
· Ko je cena izklicana trikrat, komisija, ki vodi javno dražbo, ugotovi, komu in po kakšni ceni je bil predmet javne dražbe prodan.
· Dražitelj je vezan na svojo ponudbo, dokler ni dana višja ponudba. Na dražbi se za najugodnejšega dražitelja šteje tisti dražitelj, ki ponudi najvišjo ceno.
· Če več dražiteljev hkrati ponudi izklicno vrednost ali enako ceno v katerem od nadaljnjih korakov dražbe, se šteje, da je najuspešnejši dražitelj tisti, za katerega je izkazano, da je prvi vplačal varščino. 
· Vsi izbrani dražitelji bodo po koncu dražbe pisno pozvani k sklenitvi pogodbe (podpisu).


9 Datum, čas in kraj javne dražbe

Javna dražba bo potekala v torek 1. 12. 2026, v Avditoriju objekta Gimnazija na naslovu Vojkova cesta 55 a, 1000 Ljubljana, z začetkom ob 9. uri – prvi del ter ob 11. uri – drugi del, po delih za predmete prodaje, kot je navedeno v tabelah v prilogi. Dražitelji naj bodo na lokaciji vsaj 15 min pred pričetkom.


10 Ustavitev postopka

Prodajalec lahko do sklenitve pravnega posla postopek prodaje ustavi, pri čemer se dražiteljem povrnejo stroški v višini izkazanih stroškov za prevzem razpisne dokumentacije in morebitne vplačane varščine. 


11 Dodatne informacije 	

Za dodatne informacije o javni dražbi lahko interesenti pišejo na elektronski naslov osebi za stike pri prodajalcu, Staši Ajdovec: stasa.ajdovec@mors.si oz. pokličejo na tel. št. +386 (0)1 471 29 76. 



			         Uroš Korošec
				 sekretar
			v. d. generalnega direktorja 
				


		

Poslano:
· objavljeno na spletni strani Ministrstva za obrambo (gov.si). 

Priloge:
· dražba vozil, 1. del (priloga 1),
· dražba vozil, 2. del (priloga 2),
· obrazec Prijava za sodelovanje na javni dražbi s podatki o prijavljenem (priloga 3),
· izjava o nepovezanosti s člani komisije ali cenilcem (priloga 4). 

